SKRIFTLIG FORESPØRGSEL E-0003/03

af Olivier Dupuis (NI) til Kommissionen

(16. januar 2003)

Om: Vietnams lovgivningsreformstrategi

Selvom Vietnam har forpligtet sig til at arbejde hen mod at blive en retsstat i overensstemmelse med et internationalt finansieret 10-års-program for Lovgivningsreformstrategi, har den vietnamesiske regering

- fortsat indført omfattende love, som alvorligt indskrænker menneskerettighederne og kriminaliserer den fredelige udøvelse af meningsfrihed, ytringsfrihed, religionsfrihed, foreningsfrihed og pressefrihed. Nye love vedrører skærpet kontrol på Internettet (juni 2002), forbud mod satellit tv for alle borgere undtagen

højtstående tjenestemænd fra det kommunistiske parti og udlændinge (juni 2002), direktiver om opholdsforbud og husarrest for løsladte fanger (bekendtgørelse 53/ND-CP, august 2001), hvilket er oplagte overtrædelser af FN's internationale konvention om borgerlige og politiske rettigheder, som Vietnam tiltrådte i september 1982

- nægtet at tilbagekalde vilkårlig lovgivning som f.eks. bekendtgørelse 31/CP om administrativ tilbageholdelse, som giver det lokale sikkerhedspoliti beføjelse til at tilbageholde borgere uden retskendelse i op til to år, og endnu en gang at se på de bredt definerede klausuler om national sikkerhed i den reviderede straffelov fra 2000, på hvilket grundlag tusinder af borgere for tiden bliver tilbageholdt for fredeligt at have givet udtryk for deres politiske og religiøse holdninger

- ikke truffet nogen foranstaltninger for at udføre henstillinger fra FN's Særlige Arbejdsgruppe for Vilkårlig Tilbageholdelse (1995), FN's særlige rapportør om religiøs intolerance (1999) og FN's Menneskerettighedskomité (2002) om hurtigst muligt at bringe den nationale lovgivning i overensstemmelse med de internationale bestemmelser om menneskerettigheder. Efter en gennemgang af Vietnams rapport om den internationale konvention om borgerlige og politiske rettigheder i juli 2002, udtrykte Menneskerettighedskomitéen især bekymring for, at bestemmelser i den vietnamesiske forfatning undertrykker individuelle rettigheder til fordel for etpartistyrets interesser og politikker (f.eks. artikel 4 i forfatningen om det kommunistiske partis herredømme) og derfor er fuldstændigt uforenelige med den internationale konvention om borgerlige og politiske rettigheder.

Er Kommissionen klar over, at Vietnam fortsat vedtager sådanne restriktive love i klar strid med landets forpligtelser over for det internationale samfund? Kan dette få indflydelse på udviklingen af de bilaterale forbindelser mellem EU og Vietnam, da samarbejdsaftalen mellem EU og Vietnam fra 1995 er baseret på respekt for menneskerettighederne og demokratiske principper? Vil Kommissionen i betragtning af EU's tilslutning til lovgivningsreformstrategien overveje at stoppe den finansielle støtte hertil, indtil Vietnam inkorporerer FN's bestemmelser om menneskerettigheder i sin retsorden og ophæver al lovgivning, der hindrer udøvelsen af civile og politiske rettigheder i Vietnam?

Svar afgivet på Kommissionens vegne af Christopher Patten

(4. februar 2003)

Kommissionen er helt klar over, at Vietnam endnu ikke har undertegnet alle De Forenede Nationers konventioner om menneskerettigheder, og at gennemførelsen af de konventioner, som Vietnam har ratificeret, er mangelfuld.

På denne baggrund er Kommissionen tilfreds med den vietnamesiske regerings beslutning om at udarbejde en handlingsplan for lovgivningsreformer baseret på en vurdering af de eksisterende instrumenter på dette område. EU har gentagne gange opfordret Vietnams regering til at øge respekten for politiske og religiøse friheder samt de økonomiske og sociale friheder. Anmodningen er for nylig blevet fremsat i den fælles erklæring på mødet i den rådgivende gruppe i Hanoi i december 2002.

Kommissionen og medlemsstaterne vil støtte den vietnamesiske regering i bestræbelserne på at styrke regeringsførelsen og de offentlige administrative reformer, forbedre menneskerettighederne og træffe de nødvendige foranstaltninger til at forberede undertegnelsen og gennemførelsen af yderligere internationale konventioner på dette område.